**ТИББИЙ-БИОЛОГИК ИШ” ТАЪЛИМ ЙЎНАЛИШИДА ЎҚУВ ЖАРАЁНИНИНГ ТАШКИЛ ЭТИЛИШИ, АДАБИЁТЛАР БИЛАН ТАЪМИНЛАНГАНЛИК ВА МУАММОЛАР**

Тиббий профилактика факультети декани Ф.И.Саломова

5510900 – “Тиббий - биологик иш” бакалавриат таълим йўналиши – фан ва соғлиқни сақлаш соҳаларига тегишли йўналиш бўлиб, таълим жараёнида, илмий-тадқиқот ва соғлиқни сақлаш тизими муассасаларида аҳоли ўртасида ўткир ва сурункали касалликларни эрта ташхислаш, соғлом турмуш тарзини тарғиб қилиш, касалликларни ташхислашнинг замонавий усулларидан кенг фойдаланган ҳолда беморларнинг тиббий муаммолари бўйича асосий вазифаларни бажариш бўйича комплекс масалаларни ечишни ўз ичига олади.

Тошкент тиббиёт академиясида «Тиббий-биологик иш» таълим йўналиши Ўзбекистон Республикаси биринчи Президентининг 2016 йил 26 майдаги “2016-2017 ўқув йилида Ўзбекистон Республикасининг олий таълим муассасаларига қабул тўғрисида”ги 2534-сон Қарорига асосан ташкил қилинган бўлиб, асосий мақсад - тиббий таълим муассасалари, илмий тадқиқот институтлари, илмий ихтисослашган марказлар ва бошқа тиббий муассасаларда фундаментал ва амалий муаммоларни ҳал этиш учун илмий–тадқиқот ва илмий-педагогик фаолият олиб борувчи кадрлар тайёрлашдан иборат.

Ўзбекистон Республикаси Президентининг 2017 йил 5 майдаги 2956-сон “Ўзбекистон Республикасида тиббий таълим тизимини янада ислоҳ қилиш чора-тадбирлари тўғрисида”ги Қарорига асосан ушбу таълим йўналишида ўқиш муддати 4 йилни ташкил этади ва битирувчиларга “Фундаментал тиббиёт мутахассиси” квалификацияси берилади. Битирувчилар ўрта махсус, касб-ҳунар таълим муассасаларидамутахассисликка оид тайёргарлик йўналишида назарда тутилган ўқув фанлари (биология, микробиология, нормал ва патологик физиология, нормал ва патологик анатомия, биологик кимё ва бошқа фанлар) бўйича педагогик фаолиятни олиб боришлари мумкин. Шунингдек клиникаларда, ихтисослашган марказларда, ҳар хил турдаги даволаш-профилактика муассасаларида, санаторияларда, айрим ташкилот ва вазирликлар қошидаги тиббий санитария бўлимлари ва спорт–соғломлаштириш комплексларида (клиник лаборатория диагностикаси; клиник-биохимик лаборатория диагностикаси; цитологик диагностика биопсияли микроскопик диагностика билан; иммуногистохимик диагностика; иммунобиологик ва иммунофермент диагностика; серологик диагностика; ПЦР диагностика; токсикологик лаборатор текширишлар; суд-тиббиёти экспертизасида лаборатория иши) врач лаборант лавозимида ишлари мумкин. Тиббий-биологик иш таълим йўналиши битирувчилари шифокорлик амалиёти билан шуғулланишга ҳақли эмас.

*5510900-Тиббий-биологик иш* таълим йўналиши бўйича бакалавр касбий тайёргарликдан кейин: *5А140101–Биология (йўналишлар бўйича); 5А140102–Микробиология ва вирусология; 5А140104–Биотехнология; 5А140105–Биофизика; 5А320502–Тиббий-биологик аппаратлар, тизим ва мажмуалар; 5А510118–Морфология (йўналишлар бўйича); 5А510113-Ташхиснинг инструментал ва функционал усуллари (йўналишлар бўйича), 5А510126–Фармакология,* шунингдек молекуляр генетика, биологик тиббий технологиялар, тиббий биология, тиббий биофизика, тиббий кибернетика ва молекуляр фармакология магистратура мутахассисликлари бўйича икки йилдан кам бўлмаган муддатда ўқишни давом эттириши мумкин.

Магистратура битирувчилари ОТМ тиббий-биологик кафедраларида педагог; ИТИ, ОТМ клиникалари, ихтисослашган марказлар, ҳар хил турдаги даволаш-профилактика муассасалари, санаториялар, айрим ташкилот ва вазирликлар қошидаги тиббий санитария бўлимлари ва спорт – соғломлаштириш мажмуаларининг лабораторияларида илмий раҳбар ва мудир лавозимларида ишлашлари мумкин.

Тошкент тиббиёт академиясида “Тиббий биологик иш” таълим йўналиши 2016-2017 ва 2017-2018 ўқув йиллари учун қабул квотаси ҳар бир йил учун 50тани ташкил этиб, ҳозирги кунда 1 ва 2 курсларда жами 98 нафар талаба таҳсил олмоқда. Улардан 25 нафари давлат гранти асосида, 73 нафари эса тўлов шартнома асосида таҳсил олади. 2016-2017 ўқув йилида ўқишга топширганлар ўртасида 1 ўрин учун танлов 15,1 ни, 2017-2018 ўқув йилида – 12,6 ни ташкил этди. 2016-2017 ўқув йилида давлат гранти асосида талабаликка тавсия этилганларнинг ўтиш баллари ўзбек тилида таълим олувчилар учун 159,9 баллни, (русийзабонлар учун -153,8), тўлов контаркт асосида таълим олувчилар учун-120,8 баллни ташкил этди. 2017-2018 ўқув йилида ўтиш баллари қуйидагича бўлди: ўзбек тилида таълим олувчи давлат гранти асосида талабаликка тавсия этилганлар учун 170,3 балл, (русийзабонлар учун - 148,2), тўлов контаркт асосида ўзбек тилида таълим олувчилар учун -145,8 балл, рус тилида таълим олувчилар учун -136,3 балл. Оширилган контракт тўлови асосида талабаликка қабул қилишни сўраб 18 та ариза тақдим этилган.

Талабалар контингентининг вилоятлар кесимидаги таҳлили: йўналишнинг 23 нафар (23,7%) талабаси Тошкент шаҳридан, 24 нафар (24,7%) талабаси - Қашқадарё вилоятидан, 8 нафар (8%) талабаси - Тошкент вилоятидан, 4 нафар (4%) талабаси - Сурхондарё вилоятидан, 3 нафар (3%) талабаси - Навоий вилоятидан келган талабалар. Қолган вилоятлардан келган талабалар сони 36 нафар.

Факультет бўйича 2016-2017 ўқув йили ўзлаштириш натижаларига кўра фанларни фақат “аъло” баҳоларга ўзлаштирган талабалар йўқ. 8 нафар талаба (16%) “аъло” ва “яхши” баҳоларга, 42 нафар талаба (84%) эса аралаш баҳоларга ўзлаштирдилар. Факультет талабаларининг умумий ўзлаштириш кўрсаткичи 87,3%, сифат кўрсаткичи эса 43,5% ташкил қилди. Фанлар бўйича сифат кўрсаткичлари: умумий физика - 42,0%, тиббий биология - 42,0%; тиббий кимё-40,0%; гистология - 44,0%; анатомия - 66,0%; тиббий терминология - 56,0%; математика ва математик статистика - 32,0%; информатика - 30,0% ни ташкил этди. Ўзлаштириш кўрсаткичи бирмунча юқори бўлган фанларга анатомия ва тиббий терминология фанлари киради. Ўзлаштириш кўрсаткичи паст бўлган фанларга информатика, математика ва математик статистика фанлари киради. Йил якунлари бўйича 1 нафар талаба академик таътилга чиқди.

Ўзлаштириш ва унинг сифат кўрсаткичини паст бўлишига кўп омиллар сабаб бўлади. Булар кафедрада талабани баҳолашдаги объективлик, талабанинг дарс қолдириши, баҳолаш мезонларининг такомиллаштирилмаганлиги, оралиқ ва якуний назоратларда талабларнинг кучайтирилиши ва педогогларнинг салоҳиятидир.

“Тиббий биологик иш” таълим йўналишида ўқув жараёнининг ташкил этилиши, адабиётлар билан таъминланганликни таҳлил қилиш мақсадида ҳайъат тузилди (ТТАнинг 2017 йил 03 октябрдаги 62-сонли фармойиши). Ҳайъат томонидан ўтказилган тахлил натижалари шуни кўрсатдики, фанлар бўйича тузилган дастурлар, фойдаланилаётган ўқув-услубий мажмуалар, дарсликлар, ўқув ва ўқув-услубий қўлланмалар барча факультетлар учун умумий бўлиб, бир-биридан деярли фарқ қилмайди, йўналиш учун алоҳида тайёрланмаган. Лаборатор машғулотларга ва мустақил ишга етарлича эътибор берилмаяпти. Ўтган ўқув йилида маърузаларнинг аксарияти доцент, катта ўқитувчи ва ассистентлар томонидан ўқилган. Профессор-ўқитувчиларнинг кўпчилиги “Тиббий биологик иш” таълим йўналишининг ўзига хос хусусиятлари ҳақида етарлича ахборотга эга эмас, шунинг учун дарс жараёнида ушбу хусусиятлар инобатга олинмаган.

Ўқув жараёнининг ташкиллаштирилишига талабалар муносабатини аниқлаш учун сўровнома ўтказилди. Қуйида талабалар ўртасида ўтказилган сўровнома натижалари келтирамиз.

1. “**Қайси кафедрада ўқув жараёнининг ташкил этилиши сизни тўлиқ қониқтиради?**” деган саволга 56% талаба “Гистология ва тиббий биология” ҳамда "Анатомия ва клиник анатомия" кафедраларини, 30% талаба – “Тиббий ва биологик кимё” кафедрасини кўрсатишди.

2. “**Қайси кафедрада маъруза қизиқарли ва тушунарли ўтади, кўплаб янгиликлар оласиз?**” деган саволга 78% талаба "Анатомия ва клиник анатомия" кафедрасини кўрсатишди. Талабаларнинг кўпчилиги “Гистология ва тиббий биология” кафедрасида ташкиллаштирилаётган маърузаларга ижобий муносабат билдириб, 66% талаба “Гистология, цитология, эмбриология” фанини, 32% талаба “Тиббий биология. Умумий генетика” фанларини кўрсатишди. Шунингдек талабаларнинг кўпчилиги “Тиббий ва биологик кимё” кафедрасида ташкиллаштирилаётган маърузаларни “қизиқарсиз ва тушунарсиз ўтилди”- деб муносабат билдиришди (62%-тиббий кимё фанидан).

3. “**Қайси кафедрада ўқитувчиларнинг дарс бериш даражаси ва услуби сизни қониқтиради?**” деган саволга кўпчилик талабалар “Гистология ва тиббий биология” кафедраси кўрсатиб 44% талаба “Гистология, цитология, эмбриология” фанини, 14% талаба “Тиббий биология. Умумий генетика” фанини белгилашди. 34% талаба “Тиббий ва биологик кимё”, 18% талаба "Анатомия ва клиник анатомия" кафедраси ўқитувчиларнинг дарс беришигаижобий муносабат билдиришди.

4. “**Қайси кафедрада амалий машғулотларни ўтишда интерактив ўйинлар қўлланилади?**” деган саволга 60% талаба “Тиббий ва биологик кимё” кафедрасини, 22% талаба – “Нормал ва патологик физиология”, “Ижтимоий фанлар”, ва “Гистология ва тиббий биология” кафедраларини, 20% талаба "Анатомия ва клиник анатомия" кафедрасини кўрсатишди.

5. “**Қайси кафедрада амалий кўникмаларни эгаллашда етарли эътибор берилади?**” деган саволга 48% талаба “Тиббий ва биологик кимё”, 44% талаба “Гистология ва тиббий биология”, 40% талаба “Нормал ва патологик физиология” кафедраларини кўрсатишди.

6. “**Қайси кафедрада амалий машғулотлар вақтида дарс мавзуси бўйича мунозара ўтказилади?**” деган саволга: 50% талаба “Тиббий ва биологик кимё” кафедрасини, 24% талаба “Гистология ва тиббий биология” кафедрасининг “Тиббий биология. Умумий генетика” фанини (20% - “Гистология, цитология, эмбриология”), 20% талаба "Анатомия ва клиник анатомия" кафедрасини кўрсатишди.

7. “**Кайси кафедрада ўқитувчилар талабаларга кўпроқ билим беришга интилишади, ўз устида ишлайди ва янги фан ютуқларидан хабардор бўлишга ҳаракат қилишади, ўз фани ва ишига талабаларни қизиқтиради?**” деган саволга 40% талаба “Гистология ва тиббий биология”, 38% талаба "Анатомия ва клиник анатомия" ва 30% талаба “Тиббий ва биологик кимё” кафедраларини кўрсатишди.

8. “Қ**айси кафедраларда фан бўйича билимингиз жорий ва оралиқ назоратларда ҳаққоний баҳоланади?**” деган саволга 48% талаба “Гистология ва тиббий биология” кафедрасини кўрсатишди.

9. “**Ўқув жараёнини яхшилаш буйича таклифларингиз?**” деган саволга талабалар: “Маърузаларни профессор-ўқитувчилар ўқишсин”, “Фанлар бўйича ўқув қўлланмалар тақдим этишсин”, “Амалиётни кўпайтириб, кичик гуруҳларда амалий кўникмаларни бажариш”, “Билимларни ҳаққоний баҳолаш”, “Талабаларнинг билимини баҳолашда факультет ажратилмаслиги”, “Дарс жараёнида конспект ёздиришни камайтириш”, "Анатомия ва клиник анатомия" кафедрасида амалий машғулотларни ўтишда 3Д доскаларидан фойдаланиш ва амалий машғулотларни кенгроқ тушунтиришсин” деган таклифларни беришди.

Хулоса қилиб айтиш мумкинки, **“**тиббий-биологик иш” таълим йўналишида ўқув жараёнини сифатли ташкил этиш, адабиётлар билан таъминланганликни яхшилаш учун қуйидаги вазифаларни бажариш лозим:

* “Тиббий-биологик иш” таълим йўналиши бўйича ҳорижий тажрибани ТТА профессор-ўқитувчилари томонидан жойларда ўрганишни ва кафедраларга тадбиқ этишни таъминлаш;
* Йўналишнинг ўзига хос хусусиятларини инобатга олган ҳолда меъёрий ҳужжатларни тўғри расмийлаштириш, дарслик, ўқув ва ўқув-услубий қўлланмаларни яратиш;
* Таълим технологияси асосида ўзбек, рус ва инглиз тиллардаги ўқув-услубий мажмуаларни янгиланган вариантини яратилишини якунлаш ва амалий машғулотларда янги педагогик технологиялар ва АКТни кенг қўллаш;
* “Тиббий-биологик иш” таълим йўналиши талабаларига маърузаларни соҳанинг тажрибали профессор-ўқитувчилари ва амалиётдан етук мутахассислар томонидан ўқилишини таъминлаш;
* Ўзлаштиришнинг сифат кўрсаткичини кўтариш мақсадида, талабаларга муаммоли, вертикал ва горизонтал интеграцион маърузалар ўқилишини ташкиллаштириш ва уларни амалга оширилишини назорат қилиш;
* Мутахасисслик кафедраларида амалий машғулотлар ва лаборатория дарсларини талаб даражасида олиб бориш ва амалий кўникмаларнинг бажарилишини назорат қилиш;
* Янги магистратура йўналишларни очилишига тайёрланиш, хорижий ОТМларни ўрганиш, хамкорликда ишлаш;
* Хорижий ОТМлардан профессор-ўқитувчиларни ўқув жараёнига жалб этиш.